**John Adam Belushi** (\* 24. január 1949, Chicago, Illinois, Spojené štáty – † 5. marec 1982, Los Angeles, Kalifornia, Spojené štáty) bol americký komik, herec, scenárista a spevák albánskeho pôvodu. Preslávil sa účinkovaním v televíznej relácii *Saturday Night Live* (1975 – 1979) a vo filmoch *Študentský zverinec* (1978) a *The Blues Brothers* (1980). Zomrel ako 33-ročný v dôsledku predávkovania zmesou heroínu a kokaínu (tzv. angl. *speedball*).

Život
-----

### Mladosť

Belushi sa narodil v rodine Adama Anastasa Belushiho (1918 – 1996) a jeho manželky Agnes, rod. Samarasovej (neprechýlene Samaras). Zatiaľ čo jeho otec pochádzal z obce Qytezë na juhovýchode Albánska, jeho matka sa narodila v meste Akron v Ohiu v rodine albánskych prisťahovalcov z mesta Korçë. Mal dvoch mladších bratov (Billyho a Jima) a sestru Marian. Vyrastal v meste Wheaton na chicagskom predmestí, kde absolvoval stredoškolské štúdium na Wheaton Central High School. Na škole patril medzi populárnych žiakov. Bol spolukapitánom školského futbalového tímu, bubeníkom v miestnej rokenrolovej kapele The Ravens, účinkoval v školskom varieté a študenti ho napokon zvolili za kráľa *homecomingu*. Počas štúdií spoznal svoju budúcu manželku, Judy, rod. Jacklinovú (neprechýlene Jacklin).

### Začiatky na komediálnej scéne

Od roku 1971 vystupoval v chicagskom zoskupení komikov The Second City, kde na kritikov zapôsobil svojou energetickosťou a drsným zjavom. Vďaka tomu ho v roku 1972 oslovil Tony Hendra s ponukou účinkovať v ním pripravovanej *off-Broadway* šou *National Lampoon*, ktorá bola reprízovaná po dobu 10 mesiacov a získala si veľmi pozitívne hodnotenia. Belushi sa rozhodol pokračovať v tomto štýle komédie a preto sa herecky, scenáristicky i režisérsky podieľal na humoristickej rozhlasovej relácii *The National Lampoon Radio Hour*, ktorá bola vysielaná na zhruba 600 rozhlasových staniciach po celých Spojených štátoch. Podľa novinára Boba Woodwarda už v tom čase začal Belushi s častým užívaním kokaínu.

V roku 1975 sa stal súčasťou stáleho ansámblu komediálnej televíznej relácie *Saturday Night Live* (SNL). Na konci prvej série šou opustil Chevy Chase, Belushi sa stal novou diváckou hviezdou relácie. Najzapamätovateľnejšími sa stali skeče, v ktorých stvárnil blúznivého moderátora počasia či výbušného samuraja Futabu.

### Hollywoodske účinkovanie

Belushiho hviezda na Hollywoodskom chodníku slávy (osadená v roku 2004)
V Hollywoode Belushi debutoval rolou vo westernovej komédii *Goin’ South* (1978), ktorá však nedosiahla divácky úspech. Naproti tomu veľmi pozitívne ohlasy získal jeho ďalší počin na filmovom plátne. Nízkonákladová komédia *Študentský zverinec* (angl. *National Lampoon’s Animal House*, 1978), v ktorej stvárnil grobianskeho vysokoškoláka Johna „Bluta" Blutarského, sa stala komerčne najziskovejším filmom roku, čo kritici do veľkej miery prisudzovali Belushiho výkonu.

Ďalšie dve filmy, v ktorých účinkoval – *Old Boyfriends* (1979) a *1941* (1979) – si ale veľký úspech nezískali. Belushi ostal v mysliach divákov známy svojimi postavami Bluta a samuraja Futabu. Omnoho viac sa mu preto darilo v SNL, kde spolu s Danom Aykroydom vytvoril nové skeče, v ktorých sa predstavili ako Blues Brothers – drsňácke predskokanské bluesové duo vystupujúce v čiernych oblekoch a slnečných okuliaroch. Po úspechu na televíznej obrazovke ako Blues Brothers vydali vlastný album a absolvovali propagačné koncertné turné. Rozhodli sa odísť z televízie a rozvinúť spoločnú hudobnú a filmovú kariéru. Avšak hudobná komédia *The Blues Brothers* (1980) získala zmiešané ohlasy a Belushiho ďalší filmový počin, čierna komédia *Neighbors* (1981), sa pre zlyhanie režiséra (Belushi mal účinkovať ako *straight man*, zatiaľ čo Aykroyd dostal hrať excentrickú postavu) stretla s komerčným i kritickým neúspechom. Ešte pred touto komédiou si Belushi zahral svoju prvú dramatickú rolu ako reportér Ernie Suchak vo filme *Continental Divide* (1981).

Po skúsenostiach so zlyhaním *Neighbors* bol Belushi presvedčený o potrebe väčšej autorskej kontroly nad jeho filmami. Začal pracovať na scenári pre komédiu *Noble Rot*, ktorý mal znamenať jeho návrat k divácky obľúbenej role Bluta. V tom čase ho ale ovládla závislosť na heroíne a zomrel na predávkovanie skôr než film stihol dokončiť.

Dielo
-----

### Divadlo a rozhlas

| Rok | Názov | Poznámka |
| --- | --- | --- |
| 1973 | *National Lampoon Lemmings* | divadelná hra |
| 1973 – 1974 | *The National Lampoon Radio Hour* | rozhlasová relácia, herec a *creative director* |
| 1975 | *The National Lampoon Show* | divadelná hra |

### Televízia

| Rok | Názov | Postava | Poznámka |
| --- | --- | --- | --- |
| 1975 – 1979 | *Saturday Night Live* | rôzne postavy | televízna relácia, 78 epizód, herec a scenárista |
| 1976 | *The Beach Boys: It’s OK* | policajt | televízny film, herec a scenárista |
| 1978 | *The Rutles: All You Need Is Cash* | Ron Decline | televízny film |

### Filmy

| Rok | Názov | Postava | Poznámka |
| --- | --- | --- | --- |
| 1978 | *Študentský zverinec* (*Nationa Lampoon’s Animal House*) | John „Bluto" Blutarsky |  |
| 1978 | *Goin’ South* | zástupca šerifa Hector |  |
| 1979 | *Old Boyfriends* | Eric Katz |  |
| 1979 | *1941* | kapitán Wild Bill Kelso |  |
| 1979 | *Tarzoon: Shame of the Jungle* | Craig Baker | hlas animovanej postavy |
| 1980 | *The Blues Brothers* | Joliet Jake Blues |  |
| 1981 | *Continental Divide* | Ernie Souchak |  |
| 1981 | *Neighbors* | Earl Keese |  |

Pozri aj
--------

* Jim Belushi

Referencie
----------

1. ↑  Milano 2009, s. 97
2. ↑  Woodward 2012, chpt. 2

Použitá literatúra
------------------

* Moritz, Charles, ed. (1981), „Belushi, John", *Current Biography Yearbook 1980*, New York, NY: The H. W. Wilson Company, str. 10-14, ISSN 0084-9499 . Na online prístup potrebná registrácia.
* Doherty, John J. (2001), „Belushi, John", in Browne, Ray B.; Browne, Pat, *The Guide to United States Popular Culture*, Madison, WI: The University of Wisconsin Press, str. 78-79, ISBN  0-87972-821-3
* Laberge, Yves (2006), „BLUES BROTHERS", in Komara, Edward, *Encyclopedia of the Blues*, Volume 1, A–J, New York, NY: Routledge, str. 130, ISBN  978-0-415-92699-7
* Marion, Nancy E. (2015), „Belushi, John (1949–1982)", in Marion, Nancy E.; Oliver, Willard M. *Drugs in American Society : An Encyclopedia of History, Politics, Culture, and the Law*, Volume I, Santa Barbara, CA: ABC-CLIO, str. 103-106, ISBN  9781785398988
* Milano, Dean (2009), *The Chicago Music Scene : 1960s and 1970s*, Charleston, SC; Chicago, IL; Portsmouth, NH; San Francisco, CA: Arcadia Publishing, str. 97, ISBN  978-0-7385-7729-6,
* Woodward, Bob (2012), *Wired : The Short Life and Fast Times of John Belushi*, New York, NY; London; Toronto, Sydney; New Delhi: Simon & Schuster Paperbacks, ISBN  9781451665987

Iné projekty
------------

Commons
* Spolupracuj na Commons Commons ponúka multimediálne súbory na tému **John Belushi**

Externé odkazy
--------------

* John Belushi v Česko-Slovenskej filmovej databáze
* John Belushi v Internet Movie Database (po anglicky)

Autoritné údaje: * BnF: 13891326k
* GND: 118825313
* ISNI: 0000 0003 6853 2970
* LCCN: n80062616
* NK ČR: xx0150881
* VIAF: 34642554
* WorldCat: lccn-n80062616